הוועדה המיוחדת לענייני מחקר ופיתוח מדעי וטכנולוגי, כנסת 15, פרוטוקול מספר 102, 2002-12-17 13:00

אליעזר זנדברג: שלום לכולם.

אליעזר זנדברג: זוהי הישיבה האחרונה של הוועדה לענייני מחקר ופיתוח מדעי וטכנולוגי.

אליעזר זנדברג: למעשה זוהי לא רק ישיבת סיכום שוועדות נוהגות לעשות בזמן שהקדנציה מסתיימת, אלא זוהי ישיבה של סיכום ופרידה מחברת הכנסת ענת מאור, שעמדה בראש הוועדה הזאת.

אליעזר זנדברג: לי יש את העונג לומר את דברי הפרידה הראשונים בפתח הישיבה הזאת.

אליעזר זנדברג: נדמה לי שהוועדה קיימת מסוף הכנסת ה-14.

אליעזר זנדברג: היות ששנינו היינו כאן ונבחרנו לכנסת באותה תקופה, ב-1992, אני יכול להעיד, כמי שעקב אחר הפעילות של הוועדה הזאת, ענת, שאת באמת יצקת תוכן ובעצם קיבעת את מקומה כוועדה חשובה, כוועדה ברת קיימא, כוועדה שפועלת בצורה אינטנסיבית ויש לה חלק ותפקיד בתהליכים שמתרחשים בבית.

אליעזר זנדברג: אני חושב שכשהקימו את הוועדה לא היו משוכנעים שלכיוון הזה העניין יילך.

אליעזר זנדברג: בהתחלה זה גם לא היה כך.

אליעזר זנדברג: אם אפשר לזקוף לזכותך הישג אחד גדול ומשמעותי, הרי זוהי העובדה שהוועדה הזאת היא ועדה רצינית, ועדה רלוונטית וועדה אפקטיבית.

אליעזר זנדברג: כך שאני חושב שזוהי זכות גדולה.

אליעזר זנדברג: מלוא הברכות מגיעות לך על כך בראש וראשונה.

אליעזר זנדברג: זוהי פרידה לא רק מיושבת-ראש הוועדה, אלא גם מחברת הכנסת ענת מאור, שלא מתמודדת בבחירות לכנסת הבאה.

אליעזר זנדברג: שנינו נבחרנו, אנחנו בני אותו מחזור, כך אומרים תמיד.

אליעזר כהן: אני אישית מלא הערצה על כך שהיא החזיקה מעמד במרצ.

ענת מאור: זה האור המרכזי.

אליעזר זנדברג: אני יכול להעיד על שני דברים מרכזיים: האחד – על מידת החריצות של ענת מאור, שמצאה את ביטוייה גם בכמות הגדולה של הצעות החוק, אבל גם בכמות הגדולה של הצעות החוק שדאגת להעביר; והשני - גם בנושאים הרבים שהעלית אחר פעם באמת בצורה יותר אינטנסיבית מחברי כנסת אחרים.

אליעזר זנדברג: היו פעילויות אחרות שלקחת על עצמך עוד בקדנציה הראשונה, כסגנית יושב-ראש הכנסת, בשדולה למען הילד שעמדת בראשה, לפני שהיא הפכה לוועדה של הכנסת.

אליעזר זנדברג: אני יכול להגיד שכשע

אליעזר זנדברג: קבתי אחרייך וגם כשראיתי כאן כיצד הדברים מתנהלים, לדעתי, אפשר לבוא ולומר באמת בצורה ברורה, להבדיל אולי מכמה חברי כנסת אחרים, שהיתה לך מנטרה שמבטאת ערכים שאת מאמינה בהם, ובכל מקום ובכל זמן דאגת לשנן אותם, להעמיק אותם ולהטמיע אותם אצל יתר החברים.

אליעזר זנדברג: הערכים הם ערכים של שיוויון ושל חזון ציוני, לפי השקפתך.

אליעזר זנדברג: האחד מהם דיבר כל הזמן על דאגה לזכויות של נשים וקידומן, דאגה לזכויות של מיעוטין וקידומם.

אליעזר זנדברג: לפעמים אנחנו חלוקים מבחינת הפרשנות של מהו החזון הציוני.

אליעזר זנדברג: אבל את דיברת על חיזוק הפריפריה, על תמיכה בפריפריה ובעיקר תמיכה בנגב ובדרום.

אליעזר זנדברג: אלה היו באמת ה"מוטואים" המרכזיים שלך.

אליעזר זנדברג: אני, כיושב-ראש ועדת המשנה ל"היי טק", יכול להעיד שלא פעם ולא פעמיים, אם היתה ביקורת על הדברים, הביקורת היתה שצריכים לעשות יותר בכיוונים הללו.

אליעזר זנדברג: אבל את עשית זאת לאורך כל שנותייך כאן, בכנסת.

אליעזר זנדברג: אני חושב שהיית שליחה של הרעיונות האלה.

אליעזר זנדברג: אני יכול להעיד מהצד שקיימת את שליחותך בצורה מלאה ובצורה נאמנה.

אליעזר זנדברג: לא כל אחד יכול להתגאות ולהרגיש סיפוק שהדברים הם כך לגביו כאן.

אליעזר זנדברג: אם שכחתי נושא אחד הרי זהו נושא החינוך וההשכלה.

אליעזר זנדברג: אלה דברים שגם אותם קידמת.

אליעזר זנדברג: בחרתי לסיים בהם, כי בעצם הדרך החדשה, או הקריירה הבאה שאת פותחת בה היא בתחום הזה.

אליעזר זנדברג: אומרים שכל סוף הוא גם התחלה.

אליעזר זנדברג: כאן אנחנו נמצאים בדיוק ברגע הזה.

אליעזר זנדברג: בקטע של הסוף – אנחנו מודים לך על כל מה שעשית, ואני אומר זאת בשם כל הנוכחים, וגם בשם כל אלה שלא נמצאים כאן אבל נהנים מפרי עמלך, ועוד ייהנו שנים רבות.

אליעזר זנדברג: אנחנו גם מאחלים לך בהצלחה, שזה החלק של ההתחלה הבאה.

אליעזר זנדברג: הכנו כאן שי צנוע שאנחנו מבקשים להעניק לך בשם החברים, הנוכחים, וצוות העובדים.

ענת מאור: תודה רבה.

אליעזר כהן: האם יש בזה משהו מדעי?

ענת לוי: יש בזה הרבה כנסת.

ענת מאור: זה סמלי ומרגש.

ענת מאור: המון תודה.

אליעזר זנדברג: תודה לך על כל הדברים שעשית.

אליעזר זנדברג: רשות הדיבור לחבר הכנסת אליעזר כהן.

אליעזר כהן: אפשר היה לצפות ממני כאיש צבא בדימוס שאוהב ועדות כמו ועדת החוץ והביטחון.

אליעזר כהן: תמיד אמרתי שוועדת המדע היא הוועדה הכי מעניינת.

אליעזר כהן: יש בה נושאים החשובים למדינה.

אליעזר כהן: היא מעניינת, היא חשובה.

אליעזר כהן: גם ניהלת את הוועדה טוב.

אליעזר כהן: הדבר בא לביטוי בסיורים, בדיונים וכו'.

אליעזר כהן: אני בהחלט מצטרף לברכות של חבר הכנסת זנדברג.

אליעזר כהן: אני מאחל לך דרך צלחה.

אליעזר כהן: אני רק מקווה שלא בכנסת הבאה, אלא בממשלה הבאה, יהיה גם שר מדע.

אליעזר כהן: כמו שהדברים מתגלגלים, אני לא רואה שיהיה משרד מדע, אני לא רואה שיהיה שר מדע ואני לא יודע אם תהיה ועדת מדע.

אליעזר כהן: אני מקווה מאד שתהיה ועדת מדע ברמה שהחזקת ואני מקווה מאד שיהיה שר מדע.

אליעזר כהן: אני מקווה ששר המדע יקבל את התקציבים שמגיעים למדינה הזאת.

אליעזר כהן: כמי שקרא את הספר של תומס פרידמן, ה"לקסוס ועץ הזית", אני חושב שאנחנו בדרך לעץ הזית יותר מהכיוון של הלקסוס.

אליעזר כהן: המדע לא רק לא מתקדם מספיק, אלא הוא נסוג אחורה, לצערי.

אליעזר כהן: את הסיבה העיקרית לכך כולנו יודעים והיא: חוסר תשומת לב לאומי וחוסר תקציבים.

אליעזר כהן: תודה רבה ובהצלחה.

אליעזר זנדברג: תודה לחבר הכנסת כהן.

אליעזר זנדברג: חבר הכנסת בריילובסקי, בבקשה.

ויקטור בריילובסקי: אני רק יכול להצטרף למה שאמר ידידי, מודי זנדברג.

ויקטור בריילובסקי: אני חושב שעשינו עבודה מאד חשובה.

ויקטור בריילובסקי: מה שעוד יותר חשוב אולי זה שהוועדה הזאת נתנה "פוש" לרעיון המדע ולתפקיד המדע במדינה שלנו.

ויקטור בריילובסקי: אני חושב שזה עוד לא מספיק.

ויקטור בריילובסקי: אנחנו צריכים להמשיך לפעול בכיוון הזה.

ויקטור בריילובסקי: מדע וטכנולוגיה שמבוססת על מדע הם פשוט התקווה לקיום מדינת ישראל.

ויקטור בריילובסקי: זה יכול להיות התפקיד שלנו בעולם וזה יכול להיות הדבר החשוב ביותר אולי שאנחנו יכולים לפתח פה במדינה שלנו.

ויקטור בריילובסקי: אני רוצה לברך את יושבת ראש הוועדה, חברת הכנסת ענת מאור.

ויקטור בריילובסקי: היא עשתה עבודה מצויינת.

ויקטור בריילובסקי: אני רוצה לאחל לך הצלחה בתפקידך החדש והצלחה בחיים.

ענת מאור: תודה רבה.

אליעזר זנדברג: תודה.

אליעזר זנדברג: חבר הכנסת נסים זאב, בבקשה.

אליעזר זנדברג: אתה אחרון הדוברים מבין חברי הכנסת.

נסים זאב: אני רוצה להצטרף לברכות ולאיחולים.

נסים זאב: אני יכול לומר בסיפוק רב שתמיד השתדלתי לבוא לסיורים עם ענת, כשהיא זימנה סיורים.

ענת מאור: לפי הדו"ח אנחנו רואים שנערכו 18 סיורים.

ענת מאור: עשינו מלאכה.

אליעזר כהן: ולא נסענו לאף בור, אפילו לא בסדום.

נסים זאב: בהתחלה חשבתי שהוועדה הזאת רוצה לחקור נושאים.

נסים זאב: אבל לאחר מספר ישיבות ראיתי שלא מדובר בעבודה ברמת מחקר, אלא מדובר יותר ביישום דברים, לדעת את הדברים וללחוץ, כפי שידעת לעשות בהרבה דברים, מול הממשלה ומול הנושאים השונים אשר נדונו בוועדה הזאת.

נסים זאב: אני רוצה לברך אותך על כך.

נסים זאב: אני חושב שהכנסת מפסידה אדם כמוך.

נסים זאב: מה שמאפיין אותך, ענת, זה הליכותייך והנעימות שבך.

נסים זאב: למרות שלפעמים לא הסכמנו האחד עם השני בדעותינו, תמיד אמרת את הדברים בנעימות, אפילו שזה היה בנחישות חד-משמעית מבחינתך.

נסים זאב: תמיד הדברים נאמרו בנועם הליכות.

נסים זאב: אני רוצה לאחל לך הצלחה בהמשך דרכך.

אליעזר זנדברג: תודה.

אליעזר זנדברג: חבר הכנסת מיכאל איתן מתנצל.

אליעזר זנדברג: הוא לא יוכל להגיע.

אליעזר זנדברג: אבל הוא ביקש לשלוח את הברכה באמצעותי, וכך אני עושה.

אליעזר זנדברג: יש כאן עוד חברת כנסת שלא מן המניין, ענת לוי, מנהלת הוועדה.

אליעזר זנדברג: בבקשה.

ענת לוי: כתבנו כמה מילים, ממש מעטות, שמביעות הרבה: לחברת הכנסת ענת מאור.

ענת לוי: יו"ר ועדה בכנסת הוא תפקיד חשוב, אך יו"ר ועדת המדע כפליים תיחשוב, כי המדע לא יוצר כותרות ועל המדע לא מבזבזים אותיות.

ענת לוי: אך כמי שהתמידה ולחמה את המדע להצעיד בגאווה ולהעמידו בחזית הבה – על כך שאי ברכה.

ענת לוי: כמי שהתמידה ולא שכחה להודות תמיד גם לעוסקים במלאכה – שאי תודה.

ענת לוי: מאיתנו, צוות הוועדה.

ענת מאור: תודה רבה.

אליעזר זנדברג: רשות הדיבור לאבי הר-אבן.

אבי הר-אבן: אני מנהל סוכנות החלל במשרד המדע, התרבות והספורט.

אבי הר-אבן: החלל במדינה, לצערי, למרות שבכל העולם הוא נושא מאד חשוב גם מבחינת תקציבים וגם מבחינות אחרות, בארץ לא קיבל כל-כך הוקרה.

אבי הר-אבן: זאת למרות ההישגים שלנו, ויש לנו הישגים מפליגים בנושא החלל בעולם, שהם מוערכים בעולם ויש להם השפעה גדולה מאד על המדע ועל הטכנולוגיה.

אבי הר-אבן: לצערי, במימשל, למעט במשרד שלנו, מחוץ למשרד שלנו הדבר הזה לא זכה לשום הוקרה.

אבי הר-אבן: זאת למעט האוזן הקשבת שמצאנו כאן בוועדה מצידך ומצד חלק מחברי הוועדה, שהשתתפו איתנו בסיורים.

אבי הר-אבן: לדעתי, זה הביא להרגשת סיפוק גם אצל אותם המדענים, גם אצל הנוער שעוסק בנושא, ועל כך אני רוצה להודות לך.

אבי הר-אבן: אני רוצה לתת לך שי קטן בשם חלל.

אבי הר-אבן: אין לי לתת לך לוויין, כי הוא עולה הרבה כסף.

אבי הר-אבן: אני נותן לך מעטפת חלל עם הבול של ישראל.

ענת מאור: תודה רבה.

יעקב היכל: אני יושב-ראש ועדת ההיגוי לטיפול בהיערכות לרעידות אדמה.

יעקב היכל: אני לא יכול להביא לפה שי, כי מה שהייתי צריך להביא זה רעידת אדמה.

יעקב היכל: את זה אני לא יכול להביא.

ענת מאור: יעקב, אתה יודע לעשות רעידות אדמה, וזה טוב.

יעקב היכל: לא, את זה אני לא יודע לעשות.

יעקב היכל: אני מקווה שאני יודע איך להתארגן לקראת רעידת אדמה.

יעקב היכל: לי יש ניסיון רב בעבודות מהסוג הזה, שהן עבודות מטה.

יעקב היכל: אני רוצה להגיד שאחת המחמאות שמגיעות לך, והן מגיעות לך באמת, היא שלמרות שלפעמים נראה שאת חודרת יותר מדי לעצמות ומכריחה, תדעי לך שבזכותך הרבה דברים זזו גם בוועדה.

יעקב היכל: באמת בזכותך.

יעקב היכל: זאת משום שיצרת את האימז' שלך.

יעקב היכל: באמת הדיונים פה היו דיונים רציניים וההתייחסות פה היתה רצינית.

יעקב היכל: היתה היענות גם לבקשות שלנו.

יעקב היכל: חלק מהנושאים באמת מתקדמים, כמו נושא זיהוי החללים.

יעקב היכל: תדעי לך שנעשית כאן עבודת ענק.

יעקב היכל: וכך הלאה.

יעקב היכל: אני לא רואה לפרט הכל.

יעקב היכל: הכל מפורט בדו"ח שלפנינו.

יעקב היכל: על זה מגיעה לך תודה.

יעקב היכל: עכשיו את הולכת לעולם אחר.

יעקב היכל: זה עולם של "כף".

יעקב היכל: אל תיתני שידכאו אותך שם.

יעקב היכל: מאחר שאת באה מקיבוץ נגבה, ואני מכיר היטב את הקיבוץ וגם קשור אליו באיזו דרך, אני מכיר גם את הגבנית שלכם.

יעקב היכל: הגבינות שלה טובות.

יעקב היכל: עם גיורא בעלה הייתי במילואים במשך הרבה זמן.

יעקב היכל: שני אנשים מהקיבוץ, גדעון צור ויואב, היו מפקדים שלי בקורס מ"כים.

יעקב היכל: הם היו מריצים אותנו לנגבה, כדי שאתם תראו אותנו רצים.

יעקב היכל: לכן, תצליחי ותהני.

יעקב היכל: זה עולם חדש ממש.

יעקב היכל: תמשיכי גם לתרום לכולם.

ענת מאור: תודה רבה.

יעקב זיו: אני בעצם נפרדתי כבר בהזדמנות קודמת מענת מאור.

יעקב זיו: הכל כבר נאמר.

יעקב זיו: אני רוצה לדבר על האוזן הקשבת, על החריצות ועל ההתמדה.

יעקב זיו: מבחינתי אני חושב שאחד ההישגים הגדולים היה שסוף סוף עבר חוק המועצה הלאומית למחקר ופיתוח.

יעקב זיו: עכשיו, אחרי שהוא עבר, צריך לחשוב מה עושים איתו.

יעקב זיו: באמת, כמו שנאמר פה, על אף אי ההסכמות והוויכוחים, רק בגלל העקשנות שלך וההתמדה שלך, החוק עבר, ובהסכמה, שזה הדבר החשוב ביותר.

יעקב זיו: נושא שני שאני רוצה להודות לך עליו הוא נושא שלא שייך כל-כך לוועדה, אבל הוא חשוב לי.

יעקב זיו: אני מדבר על ההגנה בחירוף נפש על העצמאות של מערכת ההשכלה הגבוהה.

יעקב זיו: עשית זאת בכל מיני צורות, גם פה וגם מחוץ לוועדה הזאת.

יעקב זיו: הסכנה קיימת.

יעקב זיו: על העצמאות הזאת צריך לשמור.

יעקב זיו: עכשיו אולי תהיי יותר קרובה לנושא מבפנים ותראי כמה זה חשוב.

יעקב זיו: גם על כך מגיעה לך תודה.

יעקב זיו: תודה רבה.

ענת מאור: תודה.

חגית מסר-ירון: אני המדענית הראשית של משרד המדע ופרופסור באוניברסיטת תל-אביב.

חגית מסר-ירון: אצטרף, כמובן, למברכים את ענת.

חגית מסר-ירון: בעצם החוברת המדהימה הזאת היא חוברת שאנחנו היינו שותפים לה.

חגית מסר-ירון: לא האמנתי כמה עשינו.

חגית מסר-ירון: באמת כל הכבוד.

ענת מאור: גם אנחנו אמרנו זאת בזמן העריכה והעשייה.

חגית מסר ירון: כל הכבוד לענת ולוועדה.

חגית מסר ירון: במיוחד אני רוצה להדגיש את התפר הייחודי והצורה המרשימה שניהלת את הדברים בקשר בין הרשות המחוקקת, עם התפקידים שלה, לרשות המבצעת, שעכשיו אנחנו קשורים אליה, לאקדמיה, שהיא המבצעת של המדע ולא המבצעת של מדיניות המדע.

חגית מסר ירון: יש כאן תפר שהוא מאד ייחודי ונדרשים לו כישורים ייחודיים בשביל לעשות עם זה דברים ולקדם עם זה דברים.

חגית מסר ירון: אני חושבת שהוועדה נגעה בנקודות שונות.

חגית מסר ירון: אני רוצה להעלות בפורום הזה שני אלמנטים שבאמת קרמו עור וגידים תחתייך, ענת, בשיתוף פעולה של כל הגורמים האלה.

חגית מסר ירון: אלמנט אחד – האירוע השנתי של יום המדע, שחגגנו אותו עד עכשיו שלוש פעמים, כולם תחתיך ובשיתוף פעולה איתך.

חגית מסר ירון: הוא באמת מקשר את המדע לקהילה כולה, ולאו דווקא למדענים.

חגית מסר ירון: זה החלק החשוב שבאמת חושף את הפעולה שהיא לא רק המחקר.

חגית מסר ירון: השנה תהיה הפעם הרביעית שחוגגים את יום המדע.

חגית מסר ירון: אנחנו מקווים שגם כשאת לא תהיי בעשייה, הוא ימשיך להיות במסגרת שנערכה גם בכנסת וגם מחוצה לה, בשיתוף פעולה בין הרשויות השונות.

חגית מסר ירון: אנחנו מקווים שהוא יילך ויתרחב ושהפעילות סביבו תגדל משנה לשנה.

חגית מסר ירון: הנושא הזה מקשר אותי לנושא השני והוא נושא קידום נשים במדע, שזה גם דגל שאת הרמת כבר לפני כמה שנים, אבל בקדנציה האחרונה שלך הצלחנו להקים את המועצה לקידום נשים במדע, שנתנה כאן, בוועדה הזאת, דיווח שנתי, ולקיים כמה כנסים ופעילויות אחרות בנושא זה.

חגית מסר ירון: השיא, שאני מקווה שתבואי לחגוג אותו גם אם כבר לא תהיי חברת כנסת, היה אמור להיות השנה, שהוכרזה על ידיך בוועדה הזאת כשנה שהנושא הייחודי שלה הוא נשים במדע.

חגית מסר ירון: בשנה שעברה זה היה נושא החלל.

חגית מסר ירון: אני מקווה שבמרץ השנה נחגוג את יום המדע בנושאים האלה.

חגית מסר ירון: שתי הפעילויות הייחודיות האלה, גם נושא קידום נשים במדע וגם יום המדע, הן פעילויות תומכות במדע ומגשרות בין הפעילות המחקרית החשובה שהאקדמיה הישראלית למדעים וגופים אחרים אמונים עליה, לבין הקהל הרחב, שאמור להיות גם הצרכנים של המדע וגם הדור הבא של המדענים שיתרמו לקידום המדע.

חגית מסר ירון: אני מודה לך גם בשם המדע, גם בשם הקהילה וגם בשמי אישית על הפעילות שלך בשנים האלה.

חגית מסר ירון: תודה רבה.

ענת מאור: תודה רבה.

זלינה בן-גרשון: אני ממשרד הבריאות, מלשכת המדען הראשי.

זלינה בן-גרשון: כמובן, אני מצטרפת לכל הברכות לענת מאור.

זלינה בן-גרשון: אנחנו הערכנו במיוחד את העמידה על חופש המחקר בנושאים שונים, כגון: ניסויים בבעלי חיים, נושא שהיה מאד בעין הציבורית בשנים האחרונות.

זלינה בן-גרשון: ענת באה ביחד עם חברים רבים בוועדת המדע של הכנסת לאילת, כדי להופיע בכנס של כ-700 חוקרים בכל המדעים הביולוגיים.

אליעזר כהן: היו גם כמה חוקים בדרך שנעלמו פה ושם.

זלינה בן-גרשון: הרבה מאד פעילות נעשתה גם בהעלאת חשיבותם של נושאים רבים בתחום הבריאות, גם הפעילות שהיתה כרוכה בחוק שהיה כל-כך במרכז פעילותה של הוועדה, חוק מידע גינטי, שאגב, מעט דברים שהצגתי מתוכו בגופים בין-לאומיים נתקבל בברכה ובהסכמה רבה.

זלינה בן-גרשון: אנחנו עומדים יפה בתחום הזה.

זלינה בן-גרשון: תמיד היתה כאן אוזן קשבת.

זלינה בן-גרשון: תמיד היתה פתיחות לדיון.

זלינה בן-גרשון: כשנראה היה שנושא עולה על הפרק – הוועדה נתנה עליו את דעתה.

זלינה בן-גרשון: אני שמחה להצטרף לברכות של כל החברים שקדמו לי ולאחל לך הרבה הצלחה בדרכך בעתיד.

פרידה סופר: אני הסמנכ"לית של משרד המדע, התרבות והספורט.

פרידה סופר: אני מבקשת לברך אותך בשם המנהל הכללי, דוד לפלר, שנבצר ממנו להגיע, ובשמי אני, כמובן.

פרידה סופר: התאפשר לי להכיר אותך וגם לעבוד איתך.

פרידה סופר: אני רוצה לומר שהדו"ח הזה יעיד על הוועדה ועל הפעילות שלה כאלף עדים.

פרידה סופר: הוא מעיד גם על האינטנסיביות של הדיונים, שבחלק מהם השתתפתי.

פרידה סופר: למדתי לדעת שפנייך לאקדמיה.

פרידה סופר: בהזדמנות זו אני רוצה לאחל לך הצלחה.

פרידה סופר: תודה רבה על התמיכה למדע בכלל ולמשרד שלנו בפרט.

ענת מאור: תודה רבה.

מאיה לוי: אני מנהלת מוזיאון המדע על שם בלומפילד, בירושלים.

מאיה לוי: אני בעצם רוצה לדבר בשם הקהילה, כי אנחנו כמוסד של מוזיאון מדע בעצם לא עוסקים במחקר המדעי, אלא מתרגמים אותו לקהילה ועוסקים בעצם בדיאלוג שבין הקהילה לבין המדע.

מאיה לוי: בקדנציה שלך למעשה נפתחנו אל הכנסת.

מאיה לוי: אנחנו קרובים פיזית כבר הרבה שנים, אבל בקדנציה הזאת נוצרו שיתופי הפעולה, קודם כל סביב יום המדע, שבעצם הפך בעזרת הוועדה להיות יום מוכרז, שאני מקווה שגם יירשם בלוח השנה, כפי שבזמנו הבטיחו.

מאיה לוי: הובטח שכמו כל החגים והימים הלאומיים גם יום המדע יהיה רשום כיום רשמי בלוח השנה.

מאיה לוי: אני חושבת שאפשר לעשות זאת.

מאיה לוי: בכך בעצם נעצים אותו, כי גם אנשים שלא נחשפים לפעילות, מעצם היותם פותחים את לוח השנה יוכלו ללמוד על התאריך הזה.

מאיה לוי: אני רוצה להודות על הפעילות שהיתה גם בכנסת וגם בקהילה, גם בתחרות מדענים צעירים והפרס בתחרות המדענים הצעירים שניתן בבית הנשיא במעמד נשיא האקדמיה הלאומית למדעים, במעמד שלך כיושב-ראש הוועדה ובמעמד שר המדע.

מאיה לוי: אני חושבת שכל הפעילות הזאת ביחד התחילה לצקת תוכן ביום המדע, שבעצם נולד כאן, בוועדה הזאת.

מאיה לוי: אני רוצה להודות לך על כך.

מאיה לוי: אני רוצה לומר שהפתיחות שלך אל הקהילה, דרך הוועדה, איפשרה גם לנו להיחשף לעבודת הוועדה, לבוא לחלק מהדיונים, לשמוע אותם, כדי להבין את החקיקה שקשורה במדע ולחשוב איך אפשר לתרגם אותם לדו-שיח עם הקהילה.

מאיה לוי: אני מקווה שהפעילות הזאת תמשיך הלאה ותתעצם.

מאיה לוי: שמחנו לארח את הוועדה במוזיאון.

מאיה לוי: אני מקווה להרבה המשך שיתוף פעולה עם ועדת המדע של הכנסת.

מאיה לוי: אני רוצה להודות לך באופן אישי על הנעימות, על הענייניות, על הרצינות, על ההעמקה ועל שיתוף הפעולה.

מאיה לוי: תודה רבה.

ענת מאור: תודה רבה.

אליעזר זנדברג: אני מעביר את רשות הדיבור ליושבת-ראש הוועדה.

אליעזר זנדברג: ענת, בבקשה.

ענת מאור: קודם כל, באמת הרבה תודה.

ענת מאור: אני רואה בזה גם סיכום אישי - ואני אומרת ברצינות שאני מתרגשת מאד – וגם סיכום של פעילות של ועדה שלמה.

ענת מאור: אני אומרת זאת לא מן השפה אל החוץ.

ענת מאור: כשמנהלת הוועדה, ענת לוי, והצוות המסור של הוועדה ערכו את הסיכום והתחלתי לעבור על הדברים, אני בעצמי פשוט הייתי מאד מרוצה ממגוון הנושאים, מהכיסוי שלהם, ומהתפיסה שהודגשה פה, שאני חושבת שהיא היתה נר לרגלינו.

ענת מאור: התפיסה היתה שאנחנו צריכים לכסות את הנושאים כרשות מפקחת, אבל לא מתנגחת, לא עם הממשלה, לא עם הציבור, אלא להיפך, כרשות מגשרת, מקשרת, מתאמת, על-מנת להעצים את המטרה.

ענת מאור: נכונה לי הפתעה פשוט מדהימה לחיוב.

ענת מאור: זה לא סוד שוועדת המדע היא לא בסדר העדיפות הגבוה של הוועדות שחברי כנסת רבים על חברותם בהן.

ענת מאור: אני רוצה לומר שזה היה אתגר ודבר מרתק מאין כמוהו.

ענת מאור: מה שחבר הכנסת אליעזר כהן אמר איפיין את כולנו.

ענת מאור: פשוט זו היתה לנו חווייה מרגשת, מלמדת, מסקרנת, והיא בזכות הנעשה בשטח, בזכות ההישגים.

ענת מאור: על כך הרבה מאד תודה.

ענת מאור: לא היינו בתקופה קלה.

ענת מאור: אם יש מסר שאני רוצה להעביר להמשך – וזה הדבר הכי מרכזי – המסר הוא שהמדע הוא לא דבר מובן מאליו.

ענת מאור: אותה תורה לשמה, אותה סקרנות ואותם הישגים נתונים היום בכל מיני התקפות.

ענת מאור: אני לא רוצה לחזור על הדברים.

ענת מאור: כתבתי אותם בדברי הפתיחה שלי.

ענת מאור: אני חושבת שהוועדה צריכה להמשיך להיות קיר, גב תומך, שנאבק למען המדענים, למען חופש המחקר, למען האקדמיה כולה.

ענת מאור: זה חלק מהמסר שלנו.

ענת מאור: אנחנו עשינו זאת ככל שיכולנו וצריך להמשיך בכך.

ענת מאור: אני חושבת שהקשר עם הציבור הוא אחד הדברים הכי חשובים.

ענת מאור: עשינו הרבה סיורים, 18 סיורים.

ענת מאור: הסיורים היו גם בפריפריה ובמקומות אחרים.

ענת מאור: זה חלק מקשר ומגישה שצריך להמשיך בה.

ענת מאור: אני רוצה לומר שכל העבודה הזאת היא לא מסע של אדם אחד.

ענת מאור: זה לא שפתאום קם אדם בבוקר, מרגיש שהוא עם ומתחיל ללכת.

ענת מאור: זה לא היה מתאפשר בלי ציבור אדיר, שחלקו הגדול יושב פה.

ענת מאור: לכן, קודם כל, אני רוצה להודות למדענים עצמם.

ענת מאור: תראו, זה נראה כאילו מובן מאליו.

ענת מאור: אנשים באים בהתנדבות, אנשים מקדישים מזמנם, ממרצם, מכישוריהם, ותורמים לקהילה במדינה.

ענת מאור: אני חושבת שהתרומה היא תרומה אדירה, שלא יודעים להעריך אותה מספיק.

ענת מאור: אני רוצה לומר למדענים הראשיים במשרדי הממשלה שהמעמד שלכם, כמו של המדע כולו, לא מספיק איתן.

ענת מאור: אבל אנחנו ידענו להעריך מאד ולהוקיר את כל העבודה.

ענת מאור: וכל זה – בראשות משרד המדע והעובדה שפרופ' חגית מסר-ירון, כמדענית ראשית, ארגנה את הקהילה המשותפת של המדענים הראשיים ואת הדו"ח שהוגש לממשלה.

ענת מאור: זוהי עליית מדרגה מאד חשובה, שאני חושבת שהיא מאד מרכזית.

ענת מאור: ברשותכם, אני רוצה לפנות לעמיתיי חברי הכנסת.

ענת מאור: אנחנו מכירים את ועדות הכנסת.

ענת מאור: אנחנו יודעים כמה פעמים יושב-ראש ועדה יושב לבד בדיון.

ענת מאור: העובדה שהדבר הזה כמעט שלא קרה בוועדה הזאת היא תעודת גאווה לא רק ליושבת ראש הוועדה, אלא לחברי הוועדה.

ענת מאור: באמת היתה פה אחריות משותפת במובן הכי עמוק ויפה של המילה.

ענת מאור: הדבר בא לביטוי גם בנוכחות בישיבות, גם בסיורים.

ענת מאור: אני רוצה להודות באמת לכל חברי הכנסת, לכל אחד באופן אישי.

ענת מאור: באותו סיור שהזכירה גב' זלינה בן-גרשון, שהיה באילת, השתתפו נסים זאב, מוחמד כנעאן, חבר הכנסת אליעזר כהן ואנוכי.

ענת מאור: ממש התקבלנו בתשואות.

ענת מאור: קהילה של 700-800 חוקרים חשה שחברי כנסת הקדישו יום שלם לנושא ונתנו את אותו גב, תמיכה וגיבוי לנושא.

ענת מאור: אני רוצה להודות לחבר הכנסת זנדברג ולחבר הכנסת איתן, שלקחו על עצמם את נושא ועדות המשנה.

ענת מאור: התפיסה של ועדות המשנה היא מאד חשובה.

ענת מאור: יש יושבי-ראש ועדה שסוגרים הכל אצלם.

ענת מאור: לא רק שלא ראיתי בוועדות המשנה תחרות, אלא לדעתי זה חלק מהעצמת הוועדה.

ענת מאור: צריך לדעת שכל התרומה בתחום ה"היי טק" ובתחום האינטרנט – נושאים ששתי ועדות המשנה בראשות חברי הכנסת זנדברג ואיתן עסקו בהם - היא חלק גם מהדו"ח וגם מהפעילות.

ענת מאור: גישה זו נראית לי מאד חשובה ותרומתה רבה.

ענת מאור: על כך הרבה תודה לחברי הכנסת.

ענת מאור: לבסוף, כל העבודה לא היתה מתאפשרת בלי צוות מאד מסור של הוועדה.

ענת מאור: אני רוצה לומר לכם שכל ההיכרויות, כולל עם המועצה הלאומית למדעים, עם פרופ' יעקב זיו שכל-כך הרבה ליווה אותנו, נבעו גם מקשרים שהוועדה פיתחה.

ענת מאור: אני רואה פה אנשים מכל מיני מישורים.

ענת מאור: ה"נישה" הרחבה וההיקף הרחב של הפעילות לא נעשה על-ידי חברי הכנסת, אלא הוא נעשה בזכות צוות הוועדה.

ענת מאור: וזה רק קטע קטן מהתודות וההערכות שאני רוצה לומר.

ענת מאור: יש בכנסת תפיסה שהיא בדרך כלל מאד לא מקצועית.

ענת מאור: היא פוליטית, היא "רייטינגית".

ענת מאור: ואני לא רוצה לפנות עכשיו לדברים שקורים בחוץ.

ענת מאור: כולנו שומעים ויודעים מה קורה.

ענת מאור: אנחנו רואים מה קורה בתחום הזה של מעמד הכנסת.

ענת מאור: אני נפרדת מהעשייה הפוליטית וחשוב לי מאד שהבית הזה יקרין הלאה ושלא נזרוק אבנים על הדמוקרטיה, כי כשתוקפים את הדמוקרטיה כולה זה דבר מאד מסוכן.

ענת מאור: לכן, הייחודיות של הצוות המקצועי בוועדות הכנסת והתפיסה של מרכזיות המדע הם מאד חשובים.

ענת מאור: הכנסת צריכה ללמוד להעריך זאת.

ענת מאור: זאת אומרת, אנחנו, חברי הכנסת נבחרים ומתחלפים.

ענת מאור: אבל הצוות הקבוע של הוועדות הוא דבר מאד מרכזי.

ענת מאור: אני לא יודעת אם הפעילות של ועדת המדע תימשך.

ענת מאור: מה שאמר חבר הכנסת זנדברג זה מאד נכון.

ענת מאור: אנחנו נאבקים חזק מאד על כך שהפעילות של הוועדה תימשך גם בכנסת הבאה, אם כי אם יצמצמו משרדים, אנחנו נהיה בבעיה.

ענת מאור: בכל מקרה, מעמד המדע צריך להיות בסדר עדיפות מאד גבוה, גם אם הוא יחזור להיות בתוך החינוך.

ענת מאור: יום המדע הלאומי הוא מרכיב מאד מרכזי.

ענת מאור: אני לא רוצה לתת מתנות לכולם, אני גם לא יכולה לעשות כן.

ענת מאור: אבל בכל זאת, תרשו לי כן לתת באופן אישי מתנה לחמשת האנשים שהם הצוות המקצועי של הוועדה.

ענת מאור: בראש וראשונה, אתחיל מענת לוי, מנהלת הוועדה.

ענת מאור: אני לא יודעת אם יש עוד מישהו אדוק כמוה לנושא המדע במובן הכי טהור, עמוק ורציני.

ענת מאור: התחקירנות שהיא עשתה היתה חשובה מאד.

ענת מאור: מטרתה היתה לקשור עם אנשי המקצוע, עם אנשי הציבור ועם המחלוקות שהיו בתחומים השונים.

ענת מאור: זה היה ערך אדיר.

ענת מאור: ענת, הרבה תודה והרבה הערכה על כך.

ענת מאור: חלק מאהבת המדע שנדבקה בי נובע מחיידק שעבר ממך.

ענת מאור: על כך הרבה תודה.

ענת מאור: אעבור לאיילת, מזכירת הוועדה.

ענת מאור: ממש ראיתי אותך צומחת במהלך השנתיים האחרונות בצורה רצינית.

ענת מאור: ראיתי את הדייקנות שלך, את המסירות, את האמינות שלך.

ענת מאור: זה נר אדיר.

ענת מאור: זה נראה כאילו מובן מאליו, אבל זה לא מובן מאליו, והכנסת יכולה וצריכה להתברך בעובדת כמוך, עם כישורים כאלה.

ענת מאור: אני מאד שמחה שאת הולכת לשערי ההשכלה הגבוהה, כדי ללמוד.

ענת מאור: אני בטוחה שבבוא היום תהיי מנהלת ועדה ותתקדמי לתפקידים בכירים רבים, שראויים לכישורים שלך.

ענת מאור: לענת – את הגעת אלינו לאחר מאבקים רבים.

ענת מאור: בתוך כל הנושא של סדר העדיפות של ועדות בכנסת, לא זכינו לסיוע, אבל לא ויתרנו.

ענת מאור: זכינו לקבל את ענת והיא עובדת איתנו מזה מספר חודשים.

ענת מאור: למעשה אישית הכרתי אותך כמעט רק בעריכת החוברת.

ענת מאור: הרבה תודות על הקישור של הדברים, על העריכה וכו'.

ענת מאור: אני מאחלת לך שתצלח דרכך בכל הקריירה שלך, בין אם בכנסת ובין אם במקום אחר.

ענת מאור: אני רוצה לעבור לדורון, התחקירן של הוועדה.

ענת מאור: כשהתחלתי לנהל את הוועדה לא ידעתי איך אסתדר.

ענת מאור: בכל זאת, מדובר בנושא המדע ואנחנו לא מתמצאים בו.

ענת מאור: אתם לא יכולים לתאר לכם איך הוכן החומר בעזרת דורון.

ענת מאור: שום דבר לא היה מתאפשר מבלי לקבל חומר מקצועי, שהוכן ממש בצורה מדעית, בצורה שבה הוצגו המחלקות ונחשפו השאלות, כולל דף רקע מאחור, שלא חולק לכולם, המציין על מה להקשות, מה לשאול וכו'.

ענת מאור: דורון, הרבה מאד תודה.

ענת מאור: אני חושבת שכל הנושא של מחקר ויידע הוא נושא מרכזי.

ענת מאור: הוא מאפשר להתמודד מול אינפורמציה, או דיס-אינפורמציה, של הרשות המבצעת.

ענת מאור: לא היינו יכולים לעשות זאת בלי התחקירים הללו.

ענת מאור: אני רוצה להודות למירב ישראלי, שלא נמצאת כאן.

ענת מאור: צויין פה החוק של המועצה למדעים, החוק של מידע גינטי והחוק של חתימה אלקטרונית.

ענת מאור: היא סייעה לנו רבות בתחומים אלה.

ענת מאור: שימו לב שכתבנו בחוברת "נושאים שטיפלנו בהם במערך הפרלמנטרי הכללי ולא בישיבות".

ענת מאור: אני מציעה לעיין בעמודים 81-82.

ענת מאור: יש גם חוקים שהצלחנו למנוע את חקיקתם, בזכות מאבקים שלנו.

ענת מאור: והמבין יבין.

ענת מאור: זה לא פחות חשוב.

ענת מאור: בכל מקרה, החוקים שכן חוקקו, במקצועיות בה הם חוקקי, הם חוקים שחוקקו בזכות עורכי הדין בכנסת.

ענת מאור: זו קהילה אדירה בכנסת.

ענת מאור: לשמחתנו, עזרה לנו בכך מירב ישראלי.

ענת מאור: בחוק הראשון שדן במידע גנטי סייעה לנו מירי שור-פרנקל, שהיתה אז משובצת אלינו.

ענת מאור: גם תרומתה היתה נהדרת.

ענת מאור: אני מודה לכל חמשת העובדים שציינתי.

ענת מאור: אני רוצה לתת לכם שי צנוע ומכל הלב.

ענת מאור: אני רוצה לסיים בהמון תודה והערכה.

ענת מאור: אני לא נוטשת את המערכה, לא של המדע, לא של ההשכלה הגבוהה, לא של הפרלמנטריזם, לא של קידום נשים, לא של קידום ערביי ישראל, לא של קידום השלום, לא של קידום הצדק החברתי.

ענת מאור: הכל נשאר איתי בלב.

ענת מאור: אני גם חברת קיבוץ נגבה.

ענת מאור: אנחנו חברים בקיבוץ עד היום הזה.

ענת מאור: כל העסק של ההווייה הקיבוצית הוא חלק מאישיותי וחיינו.

ענת מאור: אני מודה על איחולי ההצלחה באקדמיה.

ענת מאור: אני רואה זאת כמישור מאד חשוב.

ענת מאור: אעשה ככל יכולתי להצליח בו, כולל העברת מסרים חברתיים וציבוריים.

ענת מאור: בידידות האישית ובקשרים שרכשנו פה כמובן נמשיך ככל שנוכל.

ענת מאור: תודה רבה.

אליעזר זנדברג: תודה רבה.

אליעזר זנדברג: הישיבה נעולה.